Polonia îl anunță pe Musk că ar putea rupe contractul cu Starlink. „Dacă va fi un furnizor nesigur, vom fi nevoiți să căutăm alții”
Ministrul polonez de Externe, Radoslaw Sikorski, a reacționat duminică la declarația miliardarului Elon Musk, că sistemul său de internet Starlink este coloana vertebrală a armatei ucrainene, iar dacă îl oprește, linia de front ucraineană se va prăbuși, sugerând în final că ar putea face un asemenea pas pentru a determina Kievul să accepte un acord de pace, așa cum vrea Donald Trump. Sikorski a declarat că Polonia va căuta furnizori alternativi dacă SpaceX se dovedește a fi companie lipsită de încredere.